หุ้นเช้า 29 พ.ค.บวก 3.44 จุด
ปัจจัยบวกต่างประเทศ หนุนดัชนีหุ้นปิดภาคเช้าบวกขึ้นได 3.44 จุด ซื้อขาย 2.8 หมื่นล้าน
29 พ.ค. 2556

ปัจจัยบวกต่างประเทศ หนุนดัชนีหุ้นปิดภาคเช้าบวกขึ้นได 3.44 จุด ซื้อขาย 2.8 หมื่นล้าน
ผู้สื่อข่าวรายงานว่า ดัชนีตลาดหลักทรัพย์เช้าวันนี้ (29 พ.ค.) เคลื่อนไหวผันผวนอยู่ในแดนบวกและแดนลบสลับกัน ก่อนมาปิดที่ 1,623.01 จุด เพิ่มขึ้น 3.44 จุด หรือ 0.21% มูลค่าการซื้อขาย 28,176.35 ล้านบาท 
บล.ดีบีเอส วิคเคอร์ส (ประเทศไทย) ระบุว่า คาดว่าดัชนีจะปรับขึ้นต่อ โดยมีปัจจัยจิตวิทยาทางบวกจากภายนอก กล่าวคือ ดัชนีความเชื่อมั่นผู้บริโภคเดือนพ.ค.และดัชนีราคาบ้านเดือนมี.ค.ของสหรัฐเพิ่มขึ้นดีเกินคาด บ่งชี้ถึงการฟื้นตัวที่ต่อเนื่องของเศรษฐกิจสหรัฐ ค่าเงินเหรียญสหรัฐแข็งค่าขึ้น ค่าเงินเยนอ่อนลง รวมทั้งธนาคารกลางยุโรปและธนาคารกลางญี่ปุ่นออกมายืนยันว่าจะใช้นโยบายการเงินผ่อนคลายเชิงรุกเพื่อกระตุ้นเศรษฐกิจต่อไป 
แต่ยังมีปัจจัยที่ต้องจับตา คือ ผลประชุมกนง.วันนี้ว่าจะลดอัตราดอกเบี้ยหรือไม่ ถ้าลดจะลดเท่าใด หากมีการลดดอกเบี้ยแล้วธปท.จะออกมาตรการอื่นเพิ่มเติมหรือไม่ เช่น การลด LTV ในการปล่อยกู้ที่พักอาศัยลง ทางการไทยจะออกมาตรการสกัดเงินทุนไหลเข้าในระยะเวลาอันใกล้นี้หรือไม่ รวมทั้งสถานการณ์การเมืองในประเทศ ที่หลายฝ่ายประเมินว่าจะมีน้ำหนักความเสี่ยงมากขึ้นในระยะต่อไป เพราะคาดว่าจะเริ่มพิจารณาแก้ไขร่างกฎหมายที่เกี่ยวกับการนิรโทษกรรมในการเปิดประชุมสภาสมัยสามัญต้นเดือนส.ค.ที่จะถึงนี้ 
ตอนนี้ให้แนวต้านระยะสั้น 1,630-1,640 จุด และจุดที่ควรขายตัดขาดทุนที่ 1,600 จุด 
หลักทรัพย์ที่มีมูลค่าการซื้อขายสูงสุด 5 อันดับ ได้แก่  
TRUE       มูลค่าการซื้อขาย  1,681 ล้านบาท ปิดที่   11.30 บาท เพิ่มขึ้น  0.10 บาท (+0.89%) 
PTT          มูลค่าการซื้อขาย  1,204 ล้านบาท ปิดที่   349 บาท ราคาไม่เปลียยนแปลง  
KTB         มูลค่าการซื้อขาย  1,082 ล้านบาท ปิดที่  23.00 บาท เพิ่มขึ้น  0.60 บาท (+2.68 %)
INTUCH มูลค่าการซื้อขาย   1,014 ล้านบาท ปิดที่  95.00 บาท เพิ่มขึ้น  0.75 บาท (+0.80%) 
BLAND    มูลค่าการซื้อขาย   941 ล้านบาท ปิดที่ 1.99 บาท เพิ่มขึ้น  0.04 บาท (+2.05%)